Սուրիոյ Շրջանային Վարչութեան ատենապետ Մանուկ Քէօշկէրեան խօսք առնելով ըսաւ, որ Շրջ. Վարչութիւնը ՀՄԸՄ-ի 100-ամեակին առիթով յուշաքար մը զետեղելու գաղափարը յղացաւ Էքիզոլուխի վերանորոգուած բանակավայրէն ներս՝ աւելցնելով որ ՀՄԸՄ-ը 100 տարիներու ընթացքին դարձաւ ողջ հայութեան համար երիտասարդական մեծագոյն կազմակերպութիւնը իր աւելի քան 110 մասնաճիւղերով ու 30 հազար անդամներով, տարածուած աշխարհի հինգ ցամաքամասերուն վրայ: Միութիւն մը, որ իր յարատեւութեամբ, զոհողութեամբ եւ հաւաքական աշխատանքով սատարեց եւ կը շարունակէ իր կարելիութեան սահմաններուն մէջ սատարել նոր սերունդներու կերտման եւ մեր ազատ ու անկախ հայրենիքի հզօրացման: